  Наталья Тетерина 2017-тӥ арын Удмуртиын кузпалъяськемъёслэн лыдзы 12 процентлы йылӥз. Сыӵе тодэтъёсты элькунысь кивалтэт бордын ужась ЗАГС ужъёсъя комитетлэн коллегиезлэн паськытатэм кенешоназ шараязы. Кылем арын ваньмыз 9 сюрс 636 семья кылдытэмын (2016-тӥ арын — 8 сюрс 604). Кузпалъяськемъёслэн лыдзы Балезино, Сюсми, Юкаменск но Яр ёросъёсын гинэ будэмын ӧвӧл. Люкиськон учыръёс ӧжытгес луизы — 5 265 (2016-тӥ арын — 5 338 учыр). Вордскем пиналъёслэн но лыдзы ичигес луиз. Кылем арын Удмуртиын 18 сюрс 121 нылпи та дунне лыктӥз (2016-тӥ арын — 21 сюрс 195). Алнаш но Кияса ёросъёсын сяна, элькунысь вань ёросъёсын но каръёсын ӧжытгес пиналъёс вордскизы. Озьыен, 2009-тӥ арысен нырысьсэ Удмуртиын кулэмъёслэн лыдзы вордскемъёслэсь трос луиз (18 сюрс 144 мурт улонысь кошкиз). Вордскемъёс пӧлысь 42 процентэз — семьяын кыкетӥ нылпиос, 36 процентэз — нырысетӥ, 16 процентэз — куинетӥ но 3,5 процентэз — ньылетӥ. Кылемез вордскем нуныос семьяязы витетӥ, куатетӥ, сизьыметӥ, тямысэтӥ яке дасэтӥ пинал луизы. 222 семьяын кыктоос вордскизы, кыказ — куиньмоос. Та лыдпусъёс 2016-тӥ арлы матын. Соку кыктоос 237 семьяын вордскизы, нош куиньмоос — озьы ик кык семьяын. Тегъёс: Ижкар Удмуртия пиналъёс семья Мерлык  